**NÁRODNÁ RADA SLOVENSKEJ REPUBLIKY**

VIII. volebné obdobie

Č í s l o:

**N á v r h**

**UZNESENIE**

**NÁRODNEJ RADY SLOVENSKEJ REPUBLIKY**

z  apríla 2022

k prerokovaniu verejnej cenovej politiky a opatrení na zamedzenie nežiadúceho cenového vývoja

**Národná rada Slovenskej republiky**

**A. schvaľuje**

A.1. prerokovanie, základných otázok verejnej cenovej politiky na schôdzi Národnej rady Slovenskej republiky podľa čl. 86 písm. h) Ústavy Slovenskej republiky,

***do: 17. júna 2022***

A.2. prijatie opatrení na zamedzenie resp. zmiernenie nežiadúceho cenového vývoja základných potravín, ostatných životne dôležitých tovarov, energií a pohonných hmôt;

**B. konštatuje**

B.1. podľa čl. 3 ods. 3 Zmluvy o Európskej únii tvoriacej Lisabonskú zmluvu, Európska únia usiluje o trvalo udržateľný rozvoj Európy založený na vyváženom hospodárskom raste a cenovej stabilite,

B.2. vývoj cien má významný vplyv na znižovanie životnej úrovne a sociálny i ekonomický rozvoj Slovenskej republiky,

B.3. krajiny V3 a skoro všetky krajiny EÚ robia rôzne kompenzačné opatrenia, opatrenia v daňovej oblasti, opatrenia verejnej cenovej politiky, ktoré zmierňujú dopad nárastu cien na životnú úroveň obyvateľstva. Slovenská vláda takéto opatrenia nerobí alebo s ich zavedením váha, čo má negatívny dopad na životnú úroveň obyvateľstva,

B.4. nečinnosť cenových orgánov a neplnenie si funkcie ústredného orgánu štátnej správy pre oblasť cien a cenovej kontroly zo strany Ministerstva financií Slovenskej republiky, a to aj v období extrémne nežiadúceho vývoja cien tovarov a energií;

**C. žiada**

C.1. **vládu Slovenskej republiky**

a. prijať kompenzačné opatrenia, opatrenia v daňovej oblasti, opatrenia verejnej cenovej politiky, ktoré zmierňujú dopad nárastu cien na životnú úroveň obyvateľstva na zmiernenie nežiadúceho cenového vývoja základných potravín, ostatných životne dôležitých tovarov, energií a pohonných hmôt,

***do: bezodkladne***

b. prijať opatrenia na zamedzenie nežiadúceho cenového vývoja základných potravín, ostatných životne dôležitých tovarov, energií a pohonných hmôt,

***do: bezodkladne***

c. zabezpečiť uskutočnenie cenovej kontroly najväčších obchodných reťazcov podľa § 16 zákona č. 18/1996 Z. z. o cenách v znení neskorších predpisov s cieľom zistiť, či nedochádza k špekulatívnemu zvyšovaniu cien základných potravín a ostatných životne dôležitých tovarov,

***do: bezodkladne***

d. podľa § 128 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predložiť na rokovanie schôdze Národnej rady Slovenskej republiky správu:

* o kompenzačných opatreniach, opatrenia v daňovej oblasti, opatrenia verejnej cenovej politiky, ktoré chce vláda prijať na zmiernenie dopadu nárastu cien na životnú úroveň obyvateľstva na zmiernenie nežiadúceho cenového vývoja základných potravín, ostatných životne dôležitých tovarov, energií a pohonných hmôt a časový harmonogram ich zavedenia
* o koncepcii cenovej politiky (§ 20 ods. 2 písm. a) zákona č. 18/1996 Z. z. o cenách v znení neskorších predpisov),
* o činnosti cenových orgánov v súvislosti s pretrvávajúcim extrémne nežiadúcim vývojom cien tovarov,
* o plnení si funkcie ústredného orgánu štátnej správy pre oblasť cien a cenovej kontroly zo strany Ministerstva financií Slovenskej republiky (§ 7 ods. 1 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov),
* o prijatých opatrenia na zamedzenie resp. zmiernenie nežiadúceho cenového vývoja základných potravín, ostatných životne dôležitých tovarov a pohonných hmôt,
* o spôsobe a výsledkoch využívania informačného systému pre potreby vyhodnocovania vývoja cien, regulácie cien, cenovej kontroly a konania vo veciach porušenia cenovej disciplíny (§ 20 ods. 2 písm. g) zákona č. 18/1996 Z. z. o cenách v znení neskorších predpisov),

***do: 20 dní***

e. predložiť na rokovanie schôdze Národnej rady Slovenskej republiky správu o výsledku cenovej kontroly podľa bodu b),

***do: 27. júna 2022***

C.2. **predsedu Národnej rady Slovenskej republiky**

a. zabezpečiť včasné prerokovanie, základných otázok verejnej cenovej politiky podľa bodu A.1. tohto uznesenia,

***do: 17. júna 2022***

b. zabezpečiť prostredníctvom Parlamentného inštitútu vypracovanie porovnávacej analýzy verejných politík v oblasti cenovej stability, opatrení na zamedzenie resp. zmiernenie nežiadúceho cenového vývoja a aktuálnych príkladov dobrej praxe z členských štátov Európskej únie,

***do: 31. mája 2022***

C.3. **výbor** **Národnej rady Slovenskej republiky pre financie a rozpočet**

a. v spolupráci s výbormi Národnej rady Slovenskej republiky pre hospodárske záležitosti a pre pôdohospodárstvo a životné prostredie predložiť na rokovanie schôdze Národnej rady Slovenskej republiky návrh základných otázok verejnej cenovej politiky.

***do: 27. mája 2022***

Bratislava apríl 2022